
MNENJE O ČLANKU
1. Odgovorite na vprašanja o članku.
1. Kdo je napisal članek?
2. Povejte točen naslov članka.
3. Kje je bil članek objavljen?
4. Ali ima izvleček in/ali povzetek? 
5. Kje so napisane ključne besede? 
6. Kaj je napisano v angleščini? 
7. Ali so v članku sprotne opombe? (Ali veste, kako v Wordu vstavljamo opombe pod črto?)
8. Kaj je navedeno v seznamu literature?
9. Kaj je tema članka? Katere so podteme? 
10. Povzemite vsebino. 
11. Izrazite svoje mnenje o ugotovitvah avtoric.
12. Zakaj je za vas kot bodoče učitelje pomembno, da se zavedate pomena bralne pismenosti?
(Ali poznate možnost popravljanja besedil v Wordu »Sledi spremembam«?)
2. Da bi izboljšali svoje besedilo, upoštevajte naslednje nasvete.
1. Preverite, ali je besedilo oblikovano po navodilih, vključno s členitvijo na odstavke. Preverite, ali sta imeni in priimka študentk/študentov na ustreznem mestu (desno spodaj, dve vrstici pod besedilom, ne pa npr. čisto na dnu strani ali v nogi dokumenta).

2. Naslov naj bo sredinsko poravnan in napisan krepko. Pod naslovom naj bo prazna vrstica.

3. Besedilo naj bo ustrezno naslovljeno. 
· Če ste v naslovu svojega besedila napisali naslov članka, naj bo ta točen in popoln; pred naslovom članka naj bosta napisani tudi imeni avtoric, npr. Mnenje o članku M. Bešter Turk in L. Godec Soršak Kaj spremeniti pri pouku za dvig ravni bralne pismenosti.
· Če v naslovu niste omenili avtoric in naslova članka, naj bosta ta dva podatka omenjena v prvem odstavku Vašega mnenja.
· Če ste svoje mnenje opremili z naslovom in podnaslovom, naj bo tudi prva beseda v podnaslovu napisana z veliko začetnico, npr. M. Bešter Turk in L. Godec Soršak: Kaj spremeniti pri pouku za dvig ravni bralne pismenost (Mnenje o članku).
· V besedilu naj ne bo mednaslovov ali vprašanj, ki so Vam bila v pomoč pri pisanju mnenja o članku.  
· Če v svojem besedilu navajamo naslove drugih del, npr. naslov članka, zbornika, so ti napisani ležeče.



4. Vsebino sistematično povzemite s svojimi besedami, ne prepisujte delov besedila iz članka. 
	Primer iz besedila študenta
	Besedilo v članku

	Dijaki naj bi znali najti podatke v besedilu in jih povezati med seboj pri razumevanju celotnega besedila, na drugi strani pa s pomočjo predznanja in izkušenj zunaj besedila razmišljati o vsebini in obliki danega besedila.
	[N]a eni strani naj bi znali najti podatke v besedilu in jih povezati med
seboj pri razumevanju celotnega besedila ali med deli besedila, na drugi strani
pa s pomočjo predznanja in izkušenj zunaj besedila razmišljati o vsebini in
obliki danega besedila.



Izluščite bistvo (pomagate si lahko tako, da posamezne odstavke, podpoglavja povzamete z eno povedjo). V mislih imejte naslovnika, ki ni prebral članka. Napišite tak povzetek, da bo imel naslovnik predstavo o vsebini članka. Povzetek lahko začnete tako, npr.: Avtorici _____ (ime in priimek avtoric) v članku ______ (naslov članka) pišeta  o _____________, __________ in ____________ (napišite podteme).
Ni dovolj, da samo naštejete podteme. Treba je na kratko povzeti bistvene ugotovitve, npr. katere naloge povzročajo slovenskim dijakom težave …

5. Sporočajte samo resnične podatke. 
	Primer iz besedila študenta
	Komentar/Dejstvo

	Avtorici v članku Bralna pismenost kot izziv in odgovornost pišeta o …
	Avtorici v članku Kaj spremeniti pri pouku za dvig ravni bralne pismenosti pišeta o …

	Avtorici v članku Kaj spremeniti pri pouku za dvig bralne pismenosti pišeta o …
	

	V članku ni nikjer napisano, koliko časa dijaki rešujejo naloge. 
	To ne drži; gl. opombo 9 na str. 125.

	Raziskava PISA poteka vsaka 4 leta.
	Raziskava PISA poteka vsaka 3 leta.

	Leta 2015 je bil povprečni dosežek pri bralni pismenosti kar 24 točk višji (505) kot leta 2012 (493 točk).
	Leta 2012 je bil povprečni dosežek slovenskih dijakov 481 točk.

	V članku avtorica primerja … 
Avtorja že na začetku članka predstavita …
Avtorji so v članku podrobno analizirali … Osredotočili so se na naloge …
Ugotovitve so povezali z …
	Avtorici v članku primerjata … 
Avtorici že na začetku članka predstavita …
Avtorici sta analizirali …
Osredotočili sta se na naloge …
Ugotovitve sta povezali z …

	Avtorici sta v članku podrobno analizirali mednarodno raziskavo PISA iz leta 2009 …
	Nista analizirali raziskave, ampak dosežke slovenskih dijakov pri bralni pismenosti v okviru te raziskave.

	Učenci so reševali predvsem naloge ob neumetnostnih besedilih.
	Naloge so ob umetnostnih in neumetnostnih besedilih. Avtorici pa sta analizirali samo slabše reševane naloge ob neumetnostnih besedilih.

	Dijaki so slabo reševali neumetnostna besedila.
	Besedil ne rešujemo. Slabo so reševali naloge ob neum. besedilih.



[bookmark: _GoBack]6. Navedite svoj predlog, kako bi lahko pri pouku prispevali k temu, da bi se zvišala raven bralne pismenosti.
	Pomanjkljivo, neustrezno
	Zakaj predlog ni primeren?

	več branja
	To je že omenjeno v članku.
 Lahko pa navedete konkretne zamisli, kako bi spodbujali branje.

	branje umetnostnih/neumetnostnih besedil
	

	pogovor o besedilih
	



7. Navedite argumente in utemeljite svoje mnenje.
	Primer iz besedil študentov
	Napotek

	Strinjava se z ugotovitvami avtoric.
	Napišite, s katerimi ugotovitvami se strinjate in zakaj.

	Rezultati raziskave naju niso presenetili.
	Kateri rezultati? Rezultati katere raziskave? Zakaj vas niso presenetili?

	V članku je nekaj strokovnih besed, ki jih nisva razumeli.
	Kot primer napišite nekaj besed, ki jih niste razumeli.



8. Komentirajte rezultate raziskave PISA iz l. 2015 in iz l. 2018. 
· Napišite več kot samo to, ali se je število točk zvišalo/znižalo in ali je nad/pod povprečjem OECD. Pripišite tudi točke.
· Navedite še kakšen podatek, ki je zanimiv, npr. ali obstaja razlika v dosežkih glede na spol, socialno-ekonomski status, prvi jezik …
· Napišite še, zakaj je po Vašem mnenju rezultat iz leta 2015 in 2018 tak, kot je.

9. Napišite zaključek, tj. neko povzemalno, zaključno poved ali odstavek, npr. 
Kljub izboljšanju dosežkov meniva, da je bralno pismenost treba še izboljševati in jo pri učencih spodbujati, in za to si bova kot učiteljici tudi prizadevali.

10. Ne prepisujte od drugih. Protiplagiatorski program v spletni učilnici zazna vse prepisane dele. 

11. Preden boste oddali končno različico, besedilo najmanj enkrat preberite.



4. V parih si izmenjajte besedila. Mnenje natančno preberite in v njem označite morebitne napake. Opozorite na morebitne pomanjkljivosti. Pri tem upoštevajte zgornje in spodnje nasvete.
Predlagajte izboljšave besedila in odpravite napake.
1. Ali je povzetek ustrezen? Sta sošolki/sošolca znala izluščiti bistvo? Je vključena definicija BP?
2. Ali so mnenje in trditve ustrezno utemeljeni?
3. Je naveden predlog za izboljšanje ravni BP?
4. Je komentiranje rezultatov PISE iz l. 2015 in iz l. 2018 poglobljeno?
5. Je izraženo mnenje o dosežkih slovenskih dijakov l. 2015 in 2018?
6. Ali je besedilo razumljivo, jedrnato, zaokroženo in sovisno?
7. Je na koncu primeren zaključek?
8. Odpravite jezikovne (tj. pravopisne in slovnične) napake v mnenju o članku. Pri tem bodite pozorni tudi na naslednje: 
	
	Primer
	Popravek/Napotek

	· pravilne oblike stopnjevanih pridevnikov in prislovov
	najbolj zanimiv 
čim bolj blizu
	najzanimivejši 
čim bližje

	· raba veznika saj oz. ker
	



Slogan je učinkovit, saj se uporablja v vsakdanjem življenju.
PRAVILNO.









Z ugotovitvami avtoric se strinjam, saj menim, da je bralna pismenost pomembna.
NEPRAVILNO.

· Z ugotovitvami avtoric se strinjam, ker menim, da je bralna pismenost pomembna.
	Ali gre za pojasnilo mnenja/sklepa (saj) ali za razlago dejstva (ker)?

POMOČ:
1. Ustrezno vprašanje: 
Po čem sklepaš, da je učinkovit? S čim lahko pojasniš trditev, da je slogan učinkovit?
2. Pretvorba povedi v poved s sklepalnim priredjem: Slogan se uporablja v vsakdanjem življenju, torej je (verjetno) učinkovit.

POMOČ:
1. Ustrezno vprašanje:
Zakaj se strinjam z ugotovitvami avtoric? 
(*Po čem sodiš, da se strinjaš z ugotovitvami avtoric?)
2. Strnjevanje odvisnika:
Zaradi mnenja o pomenu bralne pismenosti se strinjam z ugotovitvami avtoric.
3. Pretvorba povedi v poved s posledičnim priredjem:
Menim, da je bralna pismenost pomembna, zato se strinjam z ugotovitvami avtoric.

	· raba zaimka kjer
	Všeč mi je, da so v članku primeri nalog, kjer so imeli dijaki težave …

	Všeč mi je, da so v članku primeri nalog, pri katerih so imeli dijaki težave …

Vprašamo se Katere naloge so v članku?, ne pa Kje so naloge?

	· raba zaimka ki
	Vzorec katerega je avtorica uporabila ni bil reprezentativen.
	Vzorec, ki ga je avtorica uporabila, ni bil reprezentativen.

	· raba vejic
	V članku z naslovom, Kaj spremeniti pri pouku za dvig ravni bralne pismenosti, so predstavljeni rezultati …
	Vejice napišite samo tam, kjer so nujno potrebne. 

V izpisanem primeru vejici nista potrebni, zato ju ne pišemo.

Pomagajte si s S-sestavo.

	· poimenovalne napake
	Strmijo k temu, da bi izboljšali bralno pismenost.
	Stremijo k temu …


	· natančno izražanje
	Z rezultati avtoric se strinjam …
	Rezultati so, kakršni so.  Strinjam se z ugotovitvami avtoric.

	· pravilno navezovanje
	Dijaki naj bi izkazali bralno pismenost na petih ravneh, in sicer našel naj bi podatek v besedilu in jih povezoval med seboj …

Z raziskavo so želeli pri mladini ugotoviti njihove sposobnosti uporabe znanja …

	Dijaki naj bi izkazali bralno pismenost na petih ravneh, in sicer naj bi našli podatke v besedilu in jih povezovali med seboj …

Z raziskavo so želeli pri mladih ugotoviti njihove sposobnosti uporabe znanja …






10. Ali je mnenje o članku slogovno ustrezno? Opozorite na vse morebitne slogovno zaznamovane besede, besedne zveze. Pomagajte si s slovarskim delom Slovenskega pravopisa.
Pogosti primeri slogovne neustreznosti so raba frazemov in še:
	Slogovno neustrezno
	Bolje/Pravilno

	Na tem mestu nam članek predstavi napake …
	V članku so predstavljene napake …

	Članek se posveča tematiki …
	Tema članka je …

	Članek pravi, so v nekaterih nalogah jezikovne napake …
	Avtorici sta ugotovili, da …

	V uvodu so podane tudi primerjave dosežkov slovenskih dijakov z …
	V uvodu sta avtorici primerjali dosežke slovenskih dijakov z …

	Avtorici analizirata odgovore iz odzadnjih vprašalnikov.
	Avtorici sta analizirali odgovore iz odzadnjih vprašalnikov.

	Poslužujejo se raznih bralnih strategij …
	Uporabljajo razne bralne strategije …

	V članku so analizirani tudi odgovori na odzadnje vprašalnike s strani slovenskih, finskih, nemških in hrvaških dijakov.
	V članku so analizirani tudi odgovori slovenskih, finskih, nemških in hrvaških dijakov na odzadnje vprašalnike.

	Pritegnilo naju je mnenje Sakside in Krakar Voglove …
	Pritegnilo naju– je mnenje Sakside in B. Krakar Vogel.

	Marja in Lara sta napisali nekaj predlogov …
	Avtorici sta …
M. Bešter Turk in L. Godec Soršak sta …

	Avtorici sta mnenja …
	Avtorici menita …

	Slovenski dijaki so mnenja …
	Slovenski dijaki menijo …

	Prišli sva do spoznanja …
	Spoznali sva …

	Prišli sta do sklepa …
	Ugotovili sta …

	Na koncu pridemo do zaključka …
	Na koncu ugotovimo …

	Večji poudarek bi dali na razumevanju in vrednotenje vsebine …
	Bolj bi poudarjali razumevanje in vrednotenje vsebine …

	Poudarek je na …
	Poudarjeno je …/Avtorici sta poudarili …

	Tekom celotnega besedila …
	V besedilu …

	Prek(o) raziskave sta ugotovili …
	Z raziskavo sta ugotovili …

	Skozi branje sva ugotovili …
	Med branjem sva ugotovili …

	Članek nama je podal nove informacije.
	Ob branju članka sva izvedeli veliko novega./V članku sva prebrali nove informacije.

	Ob prebiranju članka …
	Med branjem članka …

	Med samim branjem članka …
	Med branjem članka …

	V uvodu je predstavljena sama raziskava PISA.
	V uvodu je predstavljena raziskava PISA.

	Podučili sva se o …
	Poučili sva se o …/Izvedeli sva …

	Avtorici sta dobro obrazložili …
	Avtorici sta dobro razložili …

